**Ցեղասպանութեան Ճանաչում թէ Արդարութեան Հետապնդում**

Յարութ Սասունեան

Այսօր ձեր հետ պիտի ուզէի քննարկել թէ ինչու մենք արդարութիւն պէտք է պահանջենք եւ ոչ թէ միայն Ցեղասպանութեան ճանաչում:

 Ցեղասպանութենէն անմիջապէս ետք, խեղճ ու կրակ հայ վերապրողները ցրուեցան աշխարհով մէկ, զրկուած ամեն ինչէ: Վերապրողներու առաջին սերունդը վստահ էր թէ իրենց մզձաւանջը շուտով պիտի վերջ գտնէր եւ պիտի վերադառնային իրենց հայրենիքը, ուրկէ բռնի կերպով արմատախիլ եղած էին: Դժբախտաբար իրենց երազը չիրականացաւ: Անոնք ի զուր տեղ կը յուսային թէ իրենց օգնութեան պիտի հասնէին Եւրոպայի քրիստոնեայ պետութիւններ:

 10 Օգոստոս, 1920-ին, Սեւրի Դաշնագիրը ստորագրուեցաւ տասնեակ մը երկիրներու կողմէ, ներառեալ Անգլիա, Ֆրանսա, Իտալիա, Ճափոն, Թուրքիա եւ Հայաստան: Այս մեծ թէ փոքր պետութիւնները յանձնառու եղան բազմաչարչար հայ ժողովուրդին իրաւունքները վերականգնելու: Սեւրի դաշնագիրը ճանչցաւ Հայաստանի անկախութիւնը եւ խնդրեց Նախագահ Վուտրօ Ուիլսընէն ճշդել Հայաստանի եւ Թուրքիոյ սահմանները: Դժբախտաբար, Սեւրի Դաշնագիրը երբեք չվաւերացուեցաւ: Եւրոպական երկիրները լքեցին իրենց «Փոքր Դաշնակիցը»:

Նորահաստատ Հայաստանի Հանրապետութիւնը գոյատեւեց միայն երկու տարի, նախքան կուլ երթալը Սովետական Միութեան եւ Թուրքիոյ կողմէ:

Տարաբախտ վերապրողները, լքուած իրենց աղիտալի ճակատագրին, ստիպուեցան տեղաւորուիլ մշտական աքսորի մէջ: Ցեղասպանութենէն եւ հայրենազրկումէն անմիջապէս յետոյ իրենց առաջնահերթութիւնը եղաւ գոյատեւումը, պայքարելով սովի եւ համաճարակի դէմ: Աստիճանաբար, անոնք վերակերտեցին իրենց կեանքը նոր տուներու, եկեղեցիներու եւ վարժարաններու շուրջ: Սակայն անոնք ոչ կարողութիւնը եւ ոչ ալ ժամանակը ունէին զբաղուելու քաղաքական պահանջատիրութեամբ վերատիրանալու համար իրենց արդար իրաւունքներուն:

Սկզբնական տարիներուն ամեն 24 Ապրիլին, վերապրողները յիշատակեցին Հայոց Ցեղասպանութեան սրտաճմլիկ դրուագները հաւաքուելով եւ ոգեկոչելով 1.5 միլիոն անմեղ նահատակներուն յիշատակը եկեղեցիներու եւ ակումբներու մէջ:

Ցաւալի է որ Նախագահ Օպաման, Ցեղասպանութիւն բառէն խուսափելու համար վերակենդանացուց «Մեծ Եղեռն» բնութագրումը իր Ապրիլ 24-ի յայտարարութեան մէջ, հոգ չէ թէ 70 տարիէ ի վեր, այն ժամանակէն երբ Ռաֆայէլ Լեմքին յղացաւ «genocide» բառը, հայ ժողովուրդը այդ մասսայական սպանդը կþորակէր որպէս «ցեղասպանութիւն»:

Յատկապէս 1965 էն ասդին, Ցեղասպանութեան 50 ամեակէն յետոյ, հայ ժողովուրդը պայքարեցաւ քանդելու համար այն լռութեան պատը որ կը ծածկէր մեր ազգին դէմ կատարուած ամենամեծ ողբերգութիւնը:

Աշխարհասփիւռ հայութիւնը բողոքի քայլարշաւներ կազմակերպեց, կառավարական պաշտօնատարներու յուշագիրներ յղեց եւ միջազգային կազմակերպութիւններու պահանջագրեր ներկայացուց:

 Երկար տարիներ թրքական կառավարութիւնը եւ միւս պետութիւնները անտեսեցին ցեղասպանութիւնը ճանչնալու հայկական բազմաթիւ աղերսները:

 Սակայն երբ համաշխարային լրատուամիջոցները, պետութիւններու առաջին դէմքերը, խորհրդարանները եւ միջազգային կազմակերպութիւնները սկսան ճանչնալ Հայոց Ցեղասպանութիւնը, թուրք ղեկավարները - ապշահար որ իրենց նախահայրերուն կողմէ գործուած ոճիրները տակաւին ուշադրութեան կեդրոն կը մնան տասնամեակներէ ետք, սկսան բազմամիլիոն տոլարներ յատկացնել ուրացման իրենց արշաւին համար, կաշառելով օտար հեղինակներ որ խեղաթիւրեն պատմական փաստերը, վարձելով «լոպպիինկ»-ի ընկերութիւններ եւ բանեցնելով քաղաքական ու տնտեսական ճնշումներ Ցեղասպանութիւնը ճանչցող երկիրներու վրայ:

 1965 էն ի վեր աւելի քան 20 երկիրներու, ներառեալ Գանատայի, Ֆրանսայի, Գերմանիոյ, Իտալիոյ, Զուիցերիոյ, Պելճիքայի, Յունաստանի, Ռուսիոյ, Լեհաստանի, Արժանթինայի, եւ Ուրուկուէյի օրէնսդիր մարմինները ճանչցան Հայոց Ցեղասպանութիւնը:

 Թէեւ ընդհանրապէս կենթադրուի թէ Միացեալ Նահանգները չէ ճանչցած Հայոց Ցեղասպանութիւնը, իրողութիւնը այն է որ Ամերիկայի 50 նահանգներէն 43ին օրէնսդիր մարմինները Հայոց Ցեղասպանութիւնը ճանչցող բանաձեւեր որդեգրած են:

Միացեալ Նահանգներու կառավարութեան գործադիր, օրէնսդիր եւ դատական երեք ճիւղերն ալ պաշտօնապէս ճանչցած են Հայոց Ցեղասպանութիւնը:

Գործադիր մարմինը առաջին անգամ Հայոց Ցեղասպանութեան անդրադարձաւ 1951 թուականին՝ Միացեալ Նահանգներու կառավարութեան կողմէ Արդարադատութեան միջազգային դատարան ներկայացուած առանցքային փաստաթուղթով:

Հոն կը նշուի. «Ցեղասպանութեան համաձայնագիրը արդիւնք է անմարդկային եւ բարբարոսական գործողութիւններու կիրառման, որ կատարուած է որոշ երկիրներու մէջ մինչ Երկրորդ Համաշխարային պատերազմը, եւ անոր ընթացքին կրօնական, ցեղային եւ ազգային փոքրամասնութիւններու հետեւորդ խումբեր ենթարկուած են կանխամտածուած ոչնչացման սպառնալիքի եւ աչնչացման: Ցեղասպանութեան երեւոյթը գոյութիւն ունեցած է մարդկային ողջ պատմութեան ընթացքին: Հռոմէացիներուն կողմէ քրիստոնեաներու հալածանքը, թուրքերուն կողմէ հայերու ջարդը, նացիներու կողմէ միլիոնաւոր հրեաներու եւ լեհերու կոտորածը ցեղասպանութեան յանցագործութեան վառ օրինակներ են»:

Գործադիր մարմինին կողմէ Հայոց Ցեղասպանութեանը երկրորդ անդրադարձը կատարած է նախագահ Ռանըլտ Ռէկընը՝ 1981 թուականի 22 Ապրիլին, թիւ 4838 նախագահական հռչակագիրով, ուր կը նշուի. «Անկէ առաջ պատահած Հայերու Ցեղասպանութեան նման, ու անոր հետեւած քամպոտիացիներու ցեղասպանութեան, ինչպէս նաեւ բազմաթիւ այլ ազգերու դէմ հալածանքներուն նման, Ողջակիզումի դասերը պէտք չէ երբեւիցէ մոռցուին»:

Իսկ Միացեալ Նահանգներու կառավարութեան օրէնսդիր մարմինը ընդունած է երկու որոշումներ, որոնք կը հաստատեն Հայոց Ցեղասպանութեան պատմական փաստերը:

Առաջին որոշումով, որ հաստատուած էր 8 Ապրիլ 1975-ին՝ Միացեալ Նահանգներու Ներկայացուցիչներու Տան կողմէ, 24 Ապրիլ 1975 թուականը նշուեցաւ իբրեւ «Յիշատակման օր՝ ցեղասպանութեան բոլոր զոհերու, յատկապէս՝ հայկական ծագումով անհատներու, որոնք 1915 թուականի ցեղասպանութեան զոհ դարձան»:

Երկրորդ որոշումով, որ հաստատուած է 10 Սեպտեմբեր 1984-ին՝ Միացեալ Նահանգներու Ներկայացուցիչներու Տան կողմէ, 24 Ապրիլ 1985 թուականը ճշդուեցաւ «Յիշատակման օր՝ ցեղասպանութեան բոլոր զոհերու, յատկապէս՝ 1915-1923 թուականներուն Թուրքիոյ մէջ կատարուած մէկուկէս միլիոն հայ բնակչութեան ցեղասպանութեան զոհերուն»:

Ներկայացուցիչներու Տունը նաեւ ընդունեց Հայոց Ցեղասպանութեան վերաբերեալ երկու յաւելուած՝ 1996 եւ 2004 թուականներուն, արտաքին գործառնութիւններու յատկացման վճիռներով:

 Այնուամենայնիւ, շատեր անտեղեակ են, որ Միացեալ Նահանգներու կառավարութեան երրորդ մարմինը՝ դատական իշխանութիւնը, առնուազն երեք դաշնակցային դատարաններու կողմէ Հայոց Ցեղասպանութեան վերաբերեալ վճիռ կայացուցած է:

Դատական իշխանութեան կողմէ Հայոց Ցեղասպանութեան վերաբերող առաջին անդրադարձը՝ 11 Օգոստոս 2010-ին առաջին շրջանի վերաքննիչ դատարանի երեք դատաւորի կազմով միաձայնութեամբ ընդունուած վճիռն էր: Միացեալ Նահանգներու գերագոյն դատարանի նախկին դատաւոր Տէյվիտ Սաութըրի կողմէ գրուած որոշումին մէջ, դատարանը մերժեց ամերիկեան-թրքական խումբի պահանջը որ Մեսեչուսեցի կրթութեան յանձնաժողովին կողմէ հրապարակուած ուսումնական ուղեցոյցին մէջ պէտք է ներառէր Հայոց «ցեղասպանութեան հակադրուող» յղումներ:

Երկրորդ դատական գործը 26 Յունուար 2011-ին դաշնակցային դատաւոր Քոլին Քոլըր-Քոթելիի՝ Ուաշինկթընի մէջ Հայոց Ցեղասպանութեան թանգարանի եւ յուշարձանի գործով վճիռն էր: Իր որոշման ներածական պարբերութեան մէջ դատաւոր Քոլըր-Քոթելի մէջբերեց Ատոլֆ Հիթլըրի ահռելի բառերը. «Ո՞վ, ի վերջոյ, այսօր կը խօսի հայերու ոչնչացման մասին»: Դատաւորը բացատրեց, որ Հիթլըր նկատի ունէր «Համաշխարհային Ա. պատերազմի ժամանակ իրենց պատմական հողերուն վրայ ապրող հայկական բնակչութիւնը ոչնչացնելու նպատակով Օսմանեան Թուրքիոյ կառավարութեան ի գործ դրած բաւական յաջող ջանքերը, որոնք այսօր յայտնի են որպէս Հայոց Ցեղասպանութիւն»:

Հայոց Ցեղասպանութեան վերաբերեալ դատական երրորդ յղումը կատարուած է 3 Մայիս 2012-ին, երեք դատաւորի կազմով հանդէս եկող ութերորդ շրջանի վերաքննիչ դատարանին կողմէ, երբ անիկա մերժեց Ամերիկայի թրքական համախմբման հայցը՝ ընդդէմ Մինըսոթա նահանգին:

Դատաւորները, միաձայնութեամբ, ուղղակի եւ առանց որակումներու անդրադարձան Հայոց Ցեղասպանութեան՝ զայն նկարագրելով որպէս «Համաշխարային Ա. պատերազմի ժամանակ թուրքերուն կողմէ կատարուած հայերու ցեղասպանութիւն»:

Այսպիսով՝ Ամերիկեան կառավարութեան երեք անկախ մարմիններն ալ, վերահաստատելով Հայոց Ցեղասպանութեան իրողութիւնը՝ Միացեալ Նահանգները կը ստանայ իր արդարացի տեղը՝ ի շարս այլ առաքինի ազգերուն, որոնք ճանչցած են Հայոց Ցեղասպանութիւնը:

Փաստօրէն, բազմաթիւ առումներով, Միացեալ Նահանգները Հայոց Ցեղասպանութիւնը ճանչնալու հարցին մէջ ունի շատ աւելի համապարփակ դիրքորոշում, քան բազմաթիւ այլ երկիրներ, որոնք այս հարցին վերաբերեալ միայն օրէնսդրական որոշում ընդունած են:

Առաւել եւս ՄԱԿի Խտրականութեան Կանխարգիլման եւ Փոքրամասնութիւններու Պաշտպանութեան ենթայանձնախումբը 1985-ին որդեգրեց Յատուկ Զեկուցաբեր Պենճեմին Ուիթըքըրի կողմէ պատրաստուած տեղեկագիր մը որ կը հաստատէր թէ Հայոց Ցեղասպանութիւնը կը լրացնէր ցեղասպանութեան մասին ՄԱԿ-ի չափանիշները:

Եւրոպական Խորհրդարանը եւս Հայոց Ցեղասպանութիւնը ճանչցող բանաձեւ մը որդեգրեց 1987-ին:

Նշանակալից է նաեւ որ հարիւրաւոր «Holocaust»ի եւ Ցեղասպանութեան մասնագէտներ Հայոց Ցեղասպանութեան փաստերը հաստատող յայտարարութիւններ հրապարակեցին:

Այսքան հաստատումներէ ետք, Հայոց Ցեղասպանութիւնը դաrձաւ միջազգայնօրէն ճանչցուած պատմական իրողութիւն մը:

Դժբախտաբար, հակառակ այսպիսի համաշխարային ճանաչման, մի քանի կարեւոր պետութիւններ կան որոնք դեռ եւս չեն ճանչցած Հայոց Ցեղասպանութիւնը:

Բոլոր այն պետութիւնները  որոնք կը կանգնին թուրք ուրացողութեան կողքին, այդ կը կատարեն ոչ թէ բաւարար փաստ չունենալու պատճառով, այլ Թուրքիայէն քաղաքական եւ տնտեսական շահեր ապահովելու համար:

 Կը յուսանք որ այդպիսի փոքրաթիւ կառավարութիւններ շուտով կը միանան աշխարհի արդարամիտ երկիրներուն ընդունելու համար պատմական փաստերը, ի հեճուկս թրքական կառավարութեան ճնշումներուն եւ խեղաթիւրումներուն:

Մենք այլեւս պէտք չունինք աշխարհին համոզելու թէ 1915-էն մինչեւ 1923 թուականին կատարուածը «20րդ դարու առաջին ցեղասպանութիւնն» էր:

Սակայն, մեզի համար բաւարար չէ հպանցիկ ներողամտութեան հայց եւ անհետեւանք ճանաչում, որոնք չեն կրնար բուժել մեր վէրքերը եւ վերացնել Ցեղասպանութեան եւ հայրենազրկման հետեւանքները:

 Մենք տակաւին կը սպասենք որ արդարութիւն կատարուի վերականգնելու համար մեր պատմական իրաւունքները եւ վերադարձնելու համար մեզմէ բռնագրաւուած հողերն ու կալուածները:

Վերջին տարիներուն, հայ փաստաբաններ յաջողեցան դատեր բանալ Ամերիկայի դաշնակցային դատարաններէ ներս ապահովելով միլիոնաւոր տոլարներ «Նիւ Եորք Լայֆ» եւ «Աքսա» կեանքի ապահովագրական ընկերութիւններէն, Ցեղասպանութեան ընթացքին մահացած բաժանորդներուն չվճարուած պահանջագիրներուն համար:

Շատ մը ուրիշ դատեր տակաւին ընթացքի մէջ են ապահովագրական այլ ընկերութիւններու եւ գերմանական դրամատուներու դէմ վերատիրանալու համար այն գումարներուն որոնք կը պատկանէն Հայոց Ցեղասպանութեան զոհերուն:

1915 թուականին, ծրագրուած հրէշային փորձ մը կատարուեցաւ ամբողջ ազգ մը բնաջնջելու եւ արմատախիլ ընելու իր պապենական հայրենիքէն, վերապրողներուն զրկելով իրենց մշակութային ժառանգութենէն ինչպէս նաեւ իրենց տուներէն, հողերէն, սրբատեղիներէն եւ անձնական կալուածներէն:

Այսպիսով, հայ ժողովուրդին դէմ գործուեցաւ ահռելի անարդարութիւն մը որ զիրենք հատուցման իրաւասու կը դարձնէ իրենց հսկայական կորուստներուն համար ինչպէս որ կատարուեցաւ Հրեաներու պարագային:

Հատուցումը կրնայ բազմաթիւ ձեւեր ստանալ: Որպէս նախնական քայլ Թուրքիոյ Հանրապետութիւնը կրնայ Կոստանդնուպոլսոյ Հայոց Պատրիարքարանին վերադարձնել բոլոր հայկական եկեղեցիներն ու յուշակոթողները որոնք բռնագրաւուած են, մզկիթներու եւ պահեստանոցներու վերածուած, կամª ուղղակի կործանուած:

Թուրքիոյ Հանրապետութեան կողմէ կամաւոր հատուցման բացակայութեան պարագային, հայ ժողովուրդը կրնայ դատական գործընթացի միջոցով «վերականգնողական արդարութիւն» պահանջել:

Օրինական վիճարկման ընթացքին, պէտք է նկատի առնուի թէ Հայոց Ցեղասպանութիւնը ոչ սկսած է, ոչ ալ աւարտած է 1915 թուականին: Լայն մաշտապի ցեղասպանական գործողութիւններ կատարուած են սկսելով Սուլթան Համիտի 1894-էն 1896-ի 300.000 հայերու ջարդերով:

Ապա 1909ին Ատանայի մէջ 30 հազար հայերու սպանութիւնը Երիտասարդ Թուրք վարչակազմի կողմէ, որ իր կիզակէտին հասաւ 1915ին, որուն յաջորդեց Թուրքիոյ Հանրապետութեան կողմէ տասնեակ հազարաւոր հայերու բռնի թրքացումը:

Հանրապետութեան սկզբնական ղեկավարները այն բարձրաստիճան օսմանեան պաշտօնատարներն էին որոնք մասնակցած էին Հայոց Ցեղասպանութեան գործադրման:

Oսմանեան եւ թուրք ղեկավարութեան այս անքակտելի յաջորդականութիւնը ապահովեց թրքական հակահայ քաղաքականութեան շարունակութիւնը:

Հետեւաբար, Թուրքիոյ Հանրապետութիւնը որպէս Օսմանեան Կայսրութեան շարունակութիւնը, կրնայ պատասխանատուութեան կանչուիլ Ցեղասպանութեան մեղադրանքով:

Ամերիկեան կառավարութեան արխիւներուն մէջ վերջերս յայտնաբերուած փաստաթուղթ մը կը բացայայտէ թէ Թուրքիոյ Հանրապետութիւնը ինչպէս շարունակեց արմատախիլ ընել եւ բռնագաղթի ենթարկել հայոց մնացորդացը 1930ական թուականներուն զուտ ցեղապաշտական դրդապատճառներէ մղուած:

Խնդրոյ առարկայ փաստաթուղթը «Խիստ գաղտնի» հեռագիր մըն է, թուարկուած 2 Մարտ 1934 եւ ուղարկուած Ամերիկայի Արտաքին Գործոց Նախարարին Անգարայի մօտ Ամերիկայի Դեսպան Ռոպըրթ Սքիննըրի կողմէ որ կը տեղեկագրէր հայերու տեղահանումը «Անաթոլիայի խորերէն դէպի Կոստանտնուպոլիս»:

Ամերիկայի Դեսպանը կը տեղեկացնէր հետեւեալը. «Տեղահանուածներու մեծ մասին կողմէ կենթադրուի թէ Անաթոլիայի իրենց տուներէն արտաքսումը մաս կը կազմէ [թուրք] կառավարութեան կողմէ Անաթոլիան զուտ թրքական շրջանի մը վերածելու ծրագրին:

Անոնք կը հաղորդեն թէ հայերու կողմէ բնակեցուած քաղաքներու եւ գիւղերու մէջ թրքական ոստիկանութիւնը փորձած է հրահրել տեղւոյն իսլամ ժողովուրդը հայերուն դուրս քշելու համար: ... Հայերուն ըսուած է թէ իրենք անմիջապէս պէտք է լքեն եւ երթան Կոստանտնուպոլիս: Անոնք ծախեցին իրենց ունեցուածքները ստանալով սնանկացուցիչ վճարումներ£ Ինծի ըսուեցաւ որ հարիւրաւոր «լիրա» արժող անասուններ վաճառուած են իւրաքանչիւրը ընդամենը հինգ «լիրայի»: Իմ տեղեկատուն հաստատեց թէ հայերուն թոյլատրուած է իրենց կալուածները վաճառել որպէսզի ոչ ոք կարենայ ըսել թէ ինք բռնի կերպով լքած է զանոնք: Սակայն, այս պայմաններու տակ անոնց վաճառքը համազոր է լքման»:

Ամերիկայի Դեսպանը նաեւ տեղեկագրեց. «Հայերը ստիպուած եղած են քալելու իրենց գիւղերէն մինչեւ շոգեկառքի կայանները եւ հոնկէ, շոգեկառքով ուղարկուած են Կոստանտնուպոլիս» ... Իրենց տեղահանման իսկական պատճառը անյայտ է» ... Սակայն հաւանական է որ իրենց վերացումը պարզապէս քայլ մըն է ըստ կառավարութեան կողմէ ընդունուած քաղաքականութեան Անաթոլիան զուտ թրքական դարձնելու համար»:

1920 եւ 1930 թուականներուն, Կիլիկիոյ եւ Արեւմտեան Հայաստանի մէջ, Ցեղասպանութենէն վերապրող հազարաւոր հայեր տեղահանուեցան Թուրքիոյ այլ շրջաններ եւ արտաքսուեցան դէպի հարեւան երկիրներ:

1940 թուականներուն, այս ցեղապաշտ քաղաքականութեան յաջորդած է «Վարլիք Վերկիսին» ունեւորութեան տուրքը որ ուրիշ բան չէր եթէ ոչ հայերու, յոյներու եւ հրեաներու դէմ չափազանցուած հարկային պարտադրանք:

1955ի Կոստանտնուպոլսոյ ջարդերու ընթացքին, բազմաթիւ յոյներ ինչպէս նաեւ հայեր ու հրեաներ սպաննուեցան եւ իրենց կալուածները կողոպտուեցան եւ կործանուեցան:

Ցեղասպանութեան, ջարդերու եւ տեղահանութիւններու այս շարունակականութիւնը կը մատնանշէ 1980-ականներէն մինչեւ մօտակայ ժամանակները թրքական յաջորդական վարչակարգերու կողմէ որդեգրուած երկարատեւ ռազմավարութիւն մը որուն միակ նպատակն էր ամբողջովին եւ վերջնականապէս լուծել Հայկական Հարցը:

Հետեւաբար, Թուրքիոյ Հանրապետութիւնը իրաւական պատասխանտւութիւն կը կրէ իր եւ օսմանեան նախորդներուն կողմէ հայերու դէմ գործուած ոճիրներուն եւ ապօրինի բռնագրաւումներուն համար:

Քանի որ Թուրքիան ժառանգած է Օսմանեան Կայսրութեան ունեցուածքները, անպայմանօրէն ան նաեւ ժառանգած է անոր պարտաւորութիւնները:

Յատկանշանական է որ զանազան առիթներով, թուրք ղեկավարները սպառնացին միջազգային դատարաններէ ներս հայերուն դէմ դատ բանալ Թուրքիան վարկաբեկող մեղադրանքներու գծով£ Սակայն թուրքերը շուտով հրաժարեցան այդ անմիտ գաղափարէն, գիտակցելով որ այդպիսի քայլ մը կրնար ի վնաս իրենց վերջանալ բանալով հայերու պահանջներու «Փանտորայի» տուփը:

Վերջին տարիներուն, թուրք պաշտօնատարները անտեսելով 1919ի թրքական զինուորական դատարաններու դատավճիռները, բազմիցս պնդած են թէ Հայոց Ցեղասպանութիւնը կարելի չէ ցեղասպանութիւն նկատել քանի որ դատարանի մը կողմէ այդ գծով դատավճիռ չէ արձակուած:

Այդ պատճառաբանութիւնն ալ մէկ անգամ ընդմիշտ իրենցմէ խլուեցաւ, 12 Դեկտեմբեր 2007ին, երբ Զուիցերիոյ Դաշնային Դատարանը հաստատեց ստորադաս դատարանին կողմէ թրքական կուսակցութեան ղեկավար Տօղու Փերինչեքի դէմ Հայոց Ցեղասպանութեան ուրացման վճիռը:

Այս առաջին անգամն է որ որեւէ մէկ երկրի բարձրագոյն դատարանը Հայոց Ցեղասպանութեան վերաբերեալ այդպիսի վճիռ մը կþարձակէ, նախընթաց մը ստեղծելով, այս խնդրով ապագայ այլ դատական գործողութիւններու համար:

Վերջապէս, քանի որ մենք յաճախ նշած ենք որ Թուրքիայէն երեք յաջորդական պահանջներ ունինք Ցեղասպանութեան ճանաչում, կորուստներու փոխհատուցում, եւ հողերու վերադարձ, թուրքերը բնականաբար եկած են այն եզրակացութեան որ մէյ մը որ Ցեղասպանութիւնը ճանչցուի, հայերը պիտի հետապնդեն իրենց յաջորդ երկու պահանջները:

Այս է հիմնական պատճառը որ Թուրքիա անդրդուելի կերպով կը մերժէ ճանչնալ Հայոց Ցեղասպանութիւնը:

Անգարա կը սարսափի որ Ցեղասպանութեան ճանաչումը պիտի առաջնորդէ հատուցման գացեալ պահանջներուն:

Թուրքիա կը հաւատայ որ առաջին պահանջը ուրանալով, ան կրնայ արգելք հանդիսանալ միւսներուն, որոնք պիտի չուշանանան:

Իրողութիւնը այն է որ զանազան երկիրներու եւ խորհրդարաններու կողմէ որդեգրուած բանաձեւերը եւ Հայոց Ցեղասպանութեան մասին միջազգային ղեկավարներու կողմէ կատարուած յայտարարութիւնները օրէնքի ուժը չունին եւ հետեւաբար ոչ մէկ իրավական հետեւանք:

Հայերը, թուրքերը եւ ուրիշներ որոնք ներգրաւուած են պատմական, սակայն եւ այնպէս ժամանակակից այս խնդրին մէջ, պէտք է գիտակցին որ Հայոց Ցեղասպանութեան ճանաչումը կամ անտեսումը ոչ պիտի դիւրացնէ եւ ոչ ալ պիտի խափանէ անոր քննարկումը միջազգային դատարաններու կողմէ:

Մէյ մը որ թուրքերը իմանան որ ճանաչումը ինքնին չի կրնար եւ պիտի չառաջնորդէ միւս պահանջներուն, անոնք հաւանաբար կը դադրեցնեն իրենց համառ եւ անիմաստ ուրացումը:

Հետեւաբար, առանց սպասելու որեւէ յաւելեալ ճանաչումի, մենք կրնանք մեր պատմական իրաւունքները հետապնդել իրաւական ուղիներով, ինչպիսիք են Միջազգային Դատարանը ուր միայն պետութիւնները դատ բանալու լիազօրութիւն ունին, ինչպէս նաեւ Մարդկային Իրաւանց Եւրոպական Դատարան եւ այլ երկիրներու դատարանները:

Հայ ժողովուրդը ցեղասպանութեան ճանաչումէն անդին, եւ աւելի կարեւոր կը պահանջէ արդարութիւն եւ իրաւունք վերստանալու համար իր կորսնցուցած կալուածներն ու պատմական հողերը: